ตระกูล “เจียรวนนท์” รั้งแชมป์เศรษฐีไทย 4 ปีซ้อน! “สารัชถ์” ซีอีโอ GULF ติดโผครั้งแรก
“ฟอร์บส์” จัด 50 อันดับเศรษฐีไทย ประจำปี 2561 ตระกูล"เจียรวนนท์" รั้งแชมป์ 4 ปีซ้อน ด้วยทรัพย์สิน 9.37 แสนล้านบาท ตามด้วย "จิราธิวัฒน์" ขึ้นมาเป็นอันดับ 2 จากปีก่อนอยู่อันดับ 3 มีทรัพย์สิน 6.62 แสนล้านบาท "เฉลิม อยู่วิทยา" แห่งกลุ่มกระทิงแดงคว้าที่ 3 จากปีก่อนอยู่อันดับ 4 มีทรัพย์สินรวม 6.56 แสนล้านบาท ขณะที่ "สารัชถ์" ซีอีโอ GULF ติดโผครั้งแรกมาที่อันดับที่ 7 มีทรัพย์สิน 1.06 แสนล้านบาท
3 พ.ค. 2561

ผู้สื่อข่าวรายงานว่า นิตยสาร Forbes Thailand ฉบับเดือนพ.ค.2561 ประกาศรายชื่อ 50 อภิมหาเศรษฐีไทยประจำปี 2561 จากการจัดอันดับโดยนิตยสาร Forbes
โดยในปีนี้มูลค่าทรัพย์สินรวมของอภิมหาเศรษฐีไทยทะลุหลัก 5 ล้านล้านบาท เพิ่มขึ้นหนึ่งในสามจากปีที่แล้ว โดยผู้ที่ติดทำเนียบ 50 บุคคลร่ำรวยที่สุดในประเทศไทย มีถึง 2 ใน 3 ที่มีทรัพย์สินเพิ่มขึ้น เฉพาะ 4 อันดับแรกมีทรัพย์สินเพิ่มขึ้นรวมกันเกือบ 7.81 แสนล้านบาท
ทั้งนี้พี่น้องตระกูลเจียรวนนท์ แห่งเครือเจริญโภคภัณฑ์ ยังคงครองอันดับ 1 ด้วยทรัพย์สิน 9.377 แสนล้านบาทตามมาด้วย ครอบครัวจิราธิวัฒน์ เครือเซ็นทรัล 6.627 แสนล้านบาท
นอกจากนี้ ยังมีมหาเศรษฐีหน้าใหม่อย่าง นายสารัชถ์ รัตนาวะดี ประธานเจ้าหน้าที่บริหารบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ติดอันดับความมั่งคั่งเป็นครั้งแรกในอันดับที่ 7
สำหรับรายชื่อ 10 อันดับอภิมหาเศรษฐีไทยประจำปี 2561 มีดังนี้
1.ตระกูลเจียรวนนท์ (เครือเจริญโภคภัณฑ์) มูลค่าทรัพย์สิน: 9.37 แสนล้านบาท (อันดับคงที่เป็นปีที่ 4 นับตั้งแต่ปี 2558)
2.ครอบครัวจิราธิวัฒน์ (เครือเซ็นทรัล) มูลค่าทรัพย์สิน: 6.62 แสนล้านบาท (ปรับจากอันดับ3 ในปี 2560)
3.นายเฉลิม อยู่วิทยา (กระทิงแดง) มูลค่าทรัพย์สิน: 6.56 แสนล้านบาท (ปรับจากอันดับ4 ในปี 2560)
4.นายเจริญ สิริวัฒนภักดี (ไทย เบฟเวอเรจ) มูลค่าทรัพย์สิน: 5.43 แสนล้านบาท (ปรับจากอันดับ2 ในปี 2560)
5.นายวิชัย ศรีวัฒนประภา (คิงเพาเวอร์) มูลค่าทรัพย์สิน: 1.62 แสนล้านบาท (อันดับคงที่)
6.นายกฤตย์ รัตนรักษ์ (กรุงเทพโทรทัศน์และวิทยุ) มูลค่าทรัพย์สิน: 1.15 แสนล้านบาท (อันดับคงที่)
7.นายสารัชถ์ รัตนาวะดี (กัลฟ์ เอ็นเนอร์จี ดีเวลลอปเมนท์) มูลค่าทรัพย์สิน: 1.06 แสนล้านบาท (ติดอันดับเป็นครั้งแรก)
8.นายแพทย์ปราเสริฐ (ปราสาททองโอสถ กรุงเทพดุสิตเวชการ) มูลค่าทรัพย์สิน: 1.04 แสนล้านบาท (อันดับคงที่)
9.นายอาลก โลเฮีย (Aloke Lohia) (อินโดรามา เวนเจอร์ส) มูลค่าทรัพย์สิน: 1.03 แสนล้านบาท (ปรับจากอันดับ10 ในปี 2560)
10.นายวานิช ไชยวรรณ (ไทยประกันชีวิต) มูลค่าทรัพย์สิน: 9.37 หมื่นล้านบาท (ปรับจากอันดับ7 ในปี 2560)
ทั้งนี้ ในการคำนวณมูลค่าทรัพย์สินใช้ราคาปิดและอัตราแลกเปลี่ยนของวันที่ 20 เมษายน 2561 เป็นเกณฑ์